

# JÕELÄHTME VALLAVALITSUS

Keskkonnaamet

Päästeamet

Kuusalu Vallavalitsus 05.09.2025 nr 6-4/4069

**Kullamäe küla Monte tee 12 maaüksuse detailplaneering**

Teavitame, et Jõelähtme Vallavolikogu võttis 07.08.2025 vastu otsuse nr 267 „Kullamäe küla Monte tee 12 maaüksuse detailplaneeringu algatamine, lähteülesande kinnitamine ja keskkonnamõjude strateegilise hindamise algatamata jätmine”.

Planeeritav Monte tee 12 maaüksus paikneb Kullamäe küla idaservas Valkla oja ja Haapse lahe vahelisel alal, Kuusalu valla vahetus naabruses. Juurdepääs planeeringualale on üle eraomandite kulgevalt Monte teelt. Planeeritava ala suuruseks on määratud ca 5500 m².

Algatatava detailplaneeringu koostamise eesmärgiks on hoonestamata Monte tee 12 maaüksusele ehitusõiguse määramine üksikelamu ja abihoonete rajamiseks, hoonestustingimuste täpsustamine, juurdepääsu ja tehnovarustuse lahendamine ning keskkonnatingimuste seadmine planeeringuga kavandatu elluviimiseks. Algatatav detailplaneering on kehtivat üldplaneeringut muutev krundi suuruse ja naaberkruntidel paiknevate elamute omavahelise kauguse osas.

Üldplaneeringut muutva detailplaneeringu keskkonnamõju strateegilise hindamise (edaspidi KSH) vajaduse tuvastamiseks viidi läbi keskkonnamõju hindamise ja keskkonnajuhtimissüsteemi seaduse § 33 lõigetes 3–5 esitatud kriteeriumitel põhinev eelhindamine, mille kohaselt KSH läbiviimine detailplaneeringu koostamisel ei ole eeldatavalt vajalik, kuna planeeritava tegevusega ei kaasne eeldatavalt olulist keskkonnamõju. Kui detailplaneeringu koostamise käigus selgub KSH vajadus, tuleb algatada KSH koostamine.

Detailplaneeringu koostamise korraldaja on Jõelähtme Vallavalitsus (Postijaama tee 7, Jõelähtme küla, Harjumaa 74202; [www.joelahtme.ee](http://www.joelahtme.ee)), algataja ja kehtestaja on Jõelähtme Vallavolikogu (Postijaama tee 7, Jõelähtme küla, Harjumaa 74202; [www.joelahtme.ee](http://www.joelahtme.ee)), detailplaneeringu koostaja on Arhitektibüroo Heiki Taras OÜ (Lastekodu 6a, 10113 Tallinn).

Otsusega saab tutvuda Jõelähtme valla kodulehel dokumendiregistris ([joelahtme.kovtp.ee](http://www.joelahtme.ee)) ja kaardirakenduses EVALD (<http://service.eomap.ee/joelahtmevald/>).

Lugupidamisega

(digitaalselt allkirjastatud)

Andrus Umboja

vallavanem

Gerli Liivoja 605 4879

gerli@joelahtme.ee